****

KOHTUMÄÄRUS

|  |  |
| --- | --- |
| **Kohus** | Tartu Maakohus |
| **Kohtunik** | Anastassia Stalmeister |
| **Määruse tegemise koht ja aeg**  | Tartu, 24. september 2024 |
| **Tsiviilasja number** | 2-24-11886 |
| **Tsiviilasi** | **Ott Persidski maksejõuetusavaldus** |
| **Menetlustoiming** | Maksejõuetusavalduse menetlusse võtmine ja usaldusisiku nimetamine |
| **Menetlusosalised ja nende esindajad** | **Avaldaja (võlgnik): Ott Persidski** (isikukood 38502134222; elukoht Koplilauda, Lähte küla, Peipsiääre vald, Tartu maakond; e-post ott.persidski@.gmail.com; tel: 56 985 812)  |

**RESOLUTSIOON**

1. **Võtta Ott Persidski maksejõuetusavaldus menetlusse.**
2. **Nimetada Ott Persidski usaldusisikuks Annika Rau** (e-post: volanoustamine@gmail.com, tel 56 620 629).
3. **Peatada Ott Persidski vara suhtes toimuv sundtäitmine.**
4. **Kohaldada käsutuskeeldu ja keelata Ott Persidskil ilma usaldusisiku nõusolekuta vara käsutada. Käsutuskeelu kohaldamise korral peatub enne käsutuskeeldu alanud kohtumenetlus, milles võlgnik osaleb hageja või kostjana, kui kohtumenetlus puudutab võlgniku vara, mis pankroti väljakuulutamise korral muutuks pankrotivaraks. Kohtumenetlus peatub kuni pankrotiavalduse lahendamiseni.**
5. **Kanda Ott Persidskile kuuluvate kinnisasjade ja piiratud asjaõiguste juurde Tartu Maakohtu kinnistusosakonna vastavasse registriossa III jakku märkus käsutuskeelu kohta.**
6. **Usaldusisikul esitada kohtule hiljemalt 24. oktoobriks 2024 järgmised andmed:**
	1. võlgniku vara- ja võlanimekiri ning nende lisad (füüsilise isiku maksejõuetuse seaduse § 17);
	2. võlgniku viimase kolme aasta tuludeklaratsioonide ja maksekonto väljavõtete ning oluliste kohustuste aluseks olevate dokumentide (näiteks laenulepingud) ärakirjad;
	3. hinnang võlgniku varalise seisundi ja maksejõulisuse, makseraskuste või maksejõuetuse tekkimise põhjuste ja võlgniku ettevõtte tegevuse jätkamise väljavaadete kohta, samuti hinnang, kas võlgniku suhtes tuleks välja kuulutada pankrot, algatada kohustustest vabastamise menetlus, võlgade ümberkujundamise menetlus või menetlus lõpetada.
7. **Usaldusisikul on õigus nõuda teavet ja dokumente, mida ta vajab oma ülesannete täitmiseks, võlgnikult, võlausaldajalt, riigi- ja kohaliku omavalitsuse asutuselt ning krediidiasutuselt, samuti muult isikult ning võlgniku töötajalt ja endiselt töötajalt, kes on ametist lahkunud kahe aasta jooksul enne maksejõuetusavalduse esitamist, samuti viibida võlgniku valduses oleval maatükil ja majandus- või kutsetegevuseks kasutatavates ruumides ja võlgniku eluruumis.**
8. **Avaldada väljaandes Ametlikud Teadaanded teade käsutuskeelu kehtestamise kohta.**
9. **Määrus edastada avaldajale ja täitmiseks usaldusisikule. Saata määrus resolutsiooni p 5 osas täitmiseks Tartu Maakohtu kinnistusosakonnale.**

**Edasikaebamise kord**

Kui usaldusisikuks on nimetatud isik, kes ei vasta füüsilise isiku maksejõuetuse seaduse (FIMS) § 15 lg-tes 3–5 sätestatud nõuetele, võib usaldusisiku nimetamise peale esitada 15 päeva jooksul määruskaebuse Tartu Maakohtu kaudu Tartu Ringkonnakohtule.

Määruse peale osas, millega pankrotiavaldus tagati, võib esitada määruskaebuse isik, kelle õigust on määrusega kitsendatud, määruskaebuse 15 päeva jooksul arvates kohtumääruse kättesaamisest Tartu Maakohtu kaudu Tartu Ringkonnakohtule.

Muus osas ei ole määrus edasikaevatav.

**ASJAOLUD**

1. Ott Persidski (avaldaja, võlgnik) esitas 5. augustil 2024 Tartu Maakohtule võlgniku maksejõuetusavalduse. Avaldaja taotleb võlgade ümberkujundamise menetluse algatamist.

Avalduse kohaselt on võlgnikul kohustusi ligi 30 000 eurot. Võlgnik sai tööle, töötasu suuruseks miinimumtasu. Võlgnikule kuulub ½ kaasomandi osa kinnistust Koplilauda, Ätte küla, Peipsiääre vald, Tartu maakond (registriosa nr 4155404) väärtusega 3500 eurot. Lisaks kuulub võlgnikule ATV CF Moto 520, ehitusaasta 2022, registreerimisnumber 6606TB väärtusega 5000 eurot, Brentex-Treiler 3718-2P-24, ehitusaasta 2021, registreerimisnumber 054-YMJ väärtusega 3000 eurot ning Honda Civic, ehitusaasta 1985, registreerimisnumber 556AIT väärtusega 0 eurot, auto on lammutatud. Võlgnik on osanik OÜ-s Orisel, osa väärtus 2500 eurot. Võlgnik on võtnud laenu maja ehitamiseks, kuid ei suutnud seda tagasi maksta, kuna jäi töötuks.

**KOHTU SEISUKOHT**

1. Kohus, tutvunud avaldusega, leiab, et võlgniku maksejõuetusavaldus tuleb võtta menetlusse ning nimetada usaldusisik.
2. Võlgniku maksejõuetusavaldus vastab FIMS §-s 11 sätestatud nõuetele.
3. Kohus nimetab FIMS § 15 lg 1 alusel võlgniku usaldusisikuks Annika Rau, kes on andnud kohtule nõusoleku usaldusisikuna tegutsemiseks ja vastab sama paragrahvi lõigetes 4 ja 5 sätestatud nõuetele. Kohus kuulas võlgniku usaldusisiku kandidaadi osas ära telefoni teel 24. septembril 2024 (FIMS § 15 lg 6), samuti selgitas menetluslikku olukorda ja sisu.
4. FIMS § 53 lg 6 järgi on usaldusisikul õigus nõuda teavet ja dokumente, mida ta vajab oma ülesannete täitmiseks, võlgnikult, võlausaldajalt, riigi- ja kohaliku omavalitsuse asutuselt ning krediidiasutuselt, samuti muult isikult ning võlgniku töötajalt ja endiselt töötajalt, kes on ametist lahkunud kahe aasta jooksul enne maksejõuetusavalduse esitamist. Usaldusisikul on oma ülesannete täitmiseks ka muud käesolevas seaduses sätestatud õigused. FIMS § 15 lg 11 kohaselt on usaldusisikul tema nimetamisest kuni maksejõuetusavalduse lahendamiseni lisaks käesolevas seaduses sätestatud õigustele ja kohustustele ka kõik seaduses sätestatud ajutise pankrotihalduri õigused ja kohustused, arvestades FIMS-is sätestatud erisusi.
5. Kohus määrab FIMS § 15 lg 10 järgi usaldusisikule tähtaja esitada kohtule hiljemalt 24. oktoobriks 2024 FIMS §-s 17 lg 1 p-des 1–3 sätestatud vara- ja võlanimekiri ning selle lisad, võlgniku viimase kolme aasta tuludeklaratsioonide ja maksekonto väljavõtete ning oluliste kohustuste aluseks olevate dokumentide (näiteks laenulepingud) ärakirjad.

Kui võlgnik on viie aasta jooksul enne avalduse esitamist võõrandanud kinnisasja või registrisse kantud vallasasja või õiguse või kinkinud või laenanud raha kolmandale isikule enam kui 3000 euro ulatuses, tuleb ka see varanimekirjas märkida (FIMS § 17 lg 3). Eraldi tuleb märkida neile tingimustele vastavad tehingud, mis on tehtud lähikondsetega pankrotiseaduse (PankrS) § 117 lg 1 tähenduses.

Võlanimekirjas tuleb märkida, milliseid võlgasid võlgnik ei tunnista (FIMS § 17 lg 5). Võla- ja varanimekirjas tuleb märkida, kas ja millise vara või nõude kohta on käimas kohtumenetlus või muu menetlus, sealhulgas täitemenetlus.

Ühtlasi tuleb usaldusisikul esitada enda hinnang võlgniku varalise seisundi ja maksejõulisuse, makseraskuste või maksejõuetuse tekkimise põhjuste ja võlgniku ettevõtte tegevuse jätkamise väljavaadete kohta, samuti hinnang, kas võlgniku suhtes tuleks välja kuulutada pankrot, algatada kohustustest vabastamise menetlus, võlgade ümberkujundamise menetlus või menetlus lõpetada (FIMS § 17 lg 2).

Usaldusisik peab vara- ja võlanimekirja esitamisel kasutama FIMS § 9 lg 1 alusel kehtestatud vastavat vormi (FIMS § 17 lg 6).

1. Usaldusisiku nimetamisel peatab kohus võlgniku vara suhtes läbiviidava täitemenetluse või muu sundtäitmise raha sissenõudmiseks kuni pankroti väljakuulutamiseni, ümberkujundamiskava kinnitamiseni või menetluse lõppemiseni (FIMS § 16 lg 3 esimene lause). Eelnevat arvestades tuleb peatada võlgniku vara suhtes läbiviidav sundtäitmine.

Kohus märgib, et kohtutäituril tuleb täitemenetluse seadustiku § 47 lg 11 järgi koostada otsus täitemenetluse peatamiseks hiljemalt kolmandal tööpäeval arvates täitemenetluse peatamise aluseks oleva asjaolu teadasaamisest ning sama sätte lõike 12 järgi edastada täitemenetluse peatamise otsus viivitamata kolmandale isikule, kes täidab võlgniku vara suhtes kohtutäituri arestimisakti. Täitemenetluse peatamise ajaks peatub arestimisakti alusel nõude täitmine. Võlgniku varale seatud keelumärked jäävad püsima.

1. FIMS § 16 lg 3 p 4 ja PankrS § 20 lg 1 alusel keelab kohus võlgnikul võlausaldajate huvide tagamiseks usaldusisiku nõusolekuta vara käsutada.

PankrS § 20 lg 3 kohaselt peatub käsutuskeelu kohaldamise korral enne käsutuskeeldu alanud kohtumenetlus, milles võlgnik osaleb hageja või kostjana, kui kohtumenetlus puudutab võlgniku vara, mis pankroti väljakuulutamise korral muutuks pankrotivaraks. Kohtumenetlus peatub kuni pankrotiavalduse lahendamiseni.

PankrS § 21 alusel avaldab kohus käsutuskeelu kehtestamise kohta teate väljaandes Ametlikud Teadaanded.

Käsutuskeelu sissekandmise kohta kinnistusraamatusse ja muudesse vararegistritesse kohaldatakse PankrS §-des 40 ja 41 sätestatut.

1. FIMS § 13 lg 1 järgi edastatakse avalduse menetlusse võtmise määrus võlgnikule. Samuti tuleb määrus edastada täitmiseks usaldusisikule ja Tartu Maakohtu kinnistusosakonnale.

(allkirjastatud digitaalselt)

Anastassia Stalmeister

kohtunik